
1. [bookmark: _GoBack]Abans de llegir “Nike-air”, d’Isabel-Clara Simó

a. Saps quants euros són 24.000 pessetes?

	



b. Quines vambes portes, tu?

	



c. Quants euros valen?

	



d. Quines vambes t’agraden, a tu?

	



e. Quants euros valen?

	



NIKE-AIR, d’Isabel-Clara Simó

Ho havia dit a taula, tot ploriquejant: 

—L’únic! L’únic de tota la classe que no en té!

Les sabatilles Nike —això sí: Nike-air, si no, no valen— estaven de rigorosa moda. I eren caríssimes.

—Doncs te les fotràs a l’oli —havia dit en Pep, furgant-se un queixal amb l’escuradents. (Redéu, i quin vici mes lleig que té! Entre això i els pets que es tira, em té martiritzada. Si serà animalot...)

La Paca feia que sí, que eren massa cares, i se li trencava el cor, de veure el seu Lluís mortet d’enveja. Veges les altres mares, per què es gasten tants quartos, en unes vambes...

—Sóc l’únic, mare —li deia al llit, quan ella entrava a veure si dormia. 

Tanta ràbia que li feia que hi entrés sense trucar, i ara s’hi repenjava.

—No serà tant, home! Algú hi haurà que no les té!

—Sí: jo! Bé, el Marc no les té, però ell té calculadora electrònica, i no les necessita.

El prestigi. Als catorze anys és molt important, el prestigi. Gairebé més i tot que la resta de la vida.

La Paca va fer veus. «Que n’ets de pesada, tu i les Nike de merda! Fot-li un bolet al teu nano i s’han acabat les raons!», li deia l’Eulàlia, a la feina.

—Però no saps d’un lloc que les venguin rebaixades? Va, dona, que tu això ho saps sempre. A mi, si són robades, o amb la marca posada d’estranquis, tant me fot. Això sí: han de dir «Nike-air», eh? Si no, no les vull.

—Saps qui té unes Nike? La Reme! I és una nena! Avui les exhibia. I se’n fotia, de mi.

—Però si aquestes que portes són quasi noves!

—Una merda són!

Faltaven tres mesos per l’aniversari del Lluís. Si les trobés a bon preu... Vint-i-quatre mil de l’ala... veges d’on les podia treure. Ni que les tingués: bonic era el Pep, que li controlava cada cèntim.

—Mira, Paca, t’ho he trobat: Nike de ganga. Un regal! Només tretze mil cinc-centes. Això sí: has d’anar a L’Hospitalet. És un taller tancat, però has de trucar a la finestra. Dius que hi vas de part meva. Només tretze mil cinc-centes.

La Paca va fer càlculs. Perquè al Pep li diria que set mil, i així i tot es posaria les mans al cap. Potser que li digués cinc mil. «Estalviades per mi, eh? Que tu no t’ho has trobat, que hi manquin.» Arrufaria les celles. Però un cop comprades, no faria res. El Pep, com els gossos, bordava molt, però no mossegava. Ara, que aguantar els lladrucs costa. Mare de déu, si costa!
La Paca treballava en una fàbrica de camises. Ella feia punys i colls, amb una traça com cap d’altra. Anava a preu fet, i era del milloret de la casa. N’espanyava poquíssimes, de camises. I corria com un dimoni, amb l’agulla de la màquina tremolant-li apressada entre els dits, el pedal amunt i avall com un esperitat.

En Pep entrava a la Seat una hora abans que ella. «Si matino més, per tenir a punt la carmanyola del Pep i l’entrepà del Lluís...» 

L’encarregat va estar-hi conforme.

—A mi, les hores que feu, me la porta fluixa. El mínim, ja el sabeu. El màxim és cosa vostra.

Sempre parlava en plural, l’encarregat.

Passava son, això sí, però arreplegava els duros. No en tindria prou, en sols tres mesos. Esgarrapava de la compra sense que el Pep se n’adonés.

—Aquests préssecs no fan gust de res, cony, Paca!

—Ha! Què t’has pensat, que faran el gust dels d’abans? I això que se’ls fan pagar ben cars. Jo, ja ho saps, compro sempre els de primera classe...

Perquè al Pep li encantava repetir que abans les coses eren molt més bones. I molt més barates. Ho explicava a tothom, i tothom hi estava d’acord. En Pep era un pesat, en les converses. No tenia gens d’originalitat.

—Per mi que t’han enredat: aquesta carn no és de vedella, sinó de bou. Si ho sabré jo!

—Que no és de vedella? Mira, a davant dels nassos tenia les dues, i bé que es notava que la més vermella era la de bou. I jo mateixa he vist com me la tallaven. Com, si no, pagaria el que pago? Ni que fos ximpleta! Però els entaforen tantes coses, als vedells, per engreixar-los!

—Al final menjarem merda.
Quan feia un mes que anava de cul, la Paca tenia l’esquena a miques. Fins i tot somniava el tric-trac de la maquina de cosir. Només faltava una setmana. I li’n mancaven dues mil encara.

—Emília, em pots deixar dues mil peles?

—Jo? Si em sobressin dues mil calàndries portaria aquests cabells! Fa tres mesos que no trepitjo la perruqueria... Mira quins cabells que porto, mira!

—Assun, que tens dues mil peles? Te les tornaré aviat. Les necessito.

—Si passes amb mil, sí. No en tinc més. T’ho juro, Paca. Ja saps que jo mai no tinc un no per les amigues.

—Eulàlia, dona, que me’n falten dues mil...

—Per la conya de les Nike? Paca: el que no té dents que no mengi formatge. No sé si m’entens.

A la Paca se li fonia l’angoixa quan pensava en la cara d’en Lluís quan obrís el paquet. Ah! Se n’havia de recordar que havien de ser grises. Nike-air grises del trenta-nou, repetia en silenci. La cara que fotria en Lluïset —ostres, que no li ho senti dir, això de Lluïset, que n’armarà una de bona!— en veure-les! I això que darrerament donava menys la tabarra amb les maleïdes vambes...

—Senyor Ricard: que me’n pot avançar dues mil? Les necessito molt...

—Ja sabeu que no. Són les normes.

—M’he escarrassat tant! Ho ha notat, oi que sí?

—Això és cosa vostra. Res d’avançaments!

Quina merda de garrepes, tots plegats!

—Hem de parlar, Pep.

Li ha posat la mà al ventre, quan ja començava a fer ruflets: el soroll de cada dia abans d’adormir-se. Com que fa temps que ella no comença la gresca, en Pep li ho agraeix i es tomba a ella per descordar-li la camisa de dormir. Quin bé de mamelles, les de la Paca! Grosses i tibades, i plenes com les de les prenyades, i alçades com les de les artistes!

—És l’aniversari del Lluïset... del Lluís.

Ell engrapa i mossega i no sent res.

Quan el té calmat encara llepant-se els morros de goig i pipant la cigarreta obligatòria, l’envesteix.

—Cada vegada puc estalviar menys! I és que no m’arriba! Saps les vambes aquelles que li fan tanta il·lusió? Les he vistes baratíssimes. Regalades. No m’agrada que faci el pobre a l’escola...

Argument definitiu. «El meu Lluís no serà mai menys que els altres. Que no té pares, ell? Pobres, però treballadors de mena...»

—Quant et falta?

—Dues mil. Només dues mil. Si veiessis el que valen a totes les botigues! Una ganga bé s’ha d’aprofitar, no?

—Dues mil? Però què valen aquesta merda de vambes?

—Cinc mil. Cinc mil cinc-centes...

—Bufa!

—Però si són baratíssimes! Una ganga. Una llàstima, deixar-s’ho perdre. Fardar costa cèntims. Que vols que li diguin escurat? Perquè les criatures no gasten galindaines, bé que ho saps...

En Pep les hi va afluixar. Rondinant. Li encantava rondinar quan donava cèntims.

—No t’hi acostumis, eh? Que després t’acostumes i creuràs que jo tinc un banc privat...
Ja era l’endemà, l’aniversari. La Paca truca al magatzem: «Nike-air, grises del trenta-nou. Que sí que les tenen? Tretze mil cinc-centes? D’acord. Demà al matí, sí, senyor».

Marxar del taller a mitjan matí era fàcil: recuperar els cèntims que hi perdria —«Almenys tres hores, anar i tornar de L’Hospitalet. Això si no hi ha gent...»— volia dir dues setmanes fent una hora més. Si ho notava en Pep, la matava. Per més que li digués que havia tingut la mala sort d’esgarrar-ne una dotzena, de camises. No s’ho creuria. I li diria manotes, que tu tot t’ho tires a l’esquena...

Li va costar de trobar, el magatzem. Va donar el nom de l’Eulàlia, ajupida a una finestra arran de carrer, i la deixaren entrar.

—No: de grises no ens en queda cap. Les darreres se les emporta aquella senyora que ara paga...

La Paca va perdre el control. Es va sulfurar: «Vaig telefonar, i vostès em van assegurar que...».

—Què vol que hi faci, jo? Ahir n’hi havia. Avui, no. Miri les blanques, que són molt més maques, dona.

Decidida, se’n va anar cap a la dona que pagava. La dona que pagava no les volia canviar per les blanques.

La Paca va perdre els nervis i va començar a udolar a la finestra i a colpejar la reixa. Dos empleats la retenien com podien. A la fi, el que més hi manava va remenar en una caixa i en va trobar unes altres de grises. A la dona que pagava, que s’havia quedat a veure l’espectacle i fruint de tenir una cosa que una altra desitjava tant, li va dir:

—Llardosa!

Va perdre quatre hores senceretes.
I havia de fer el pastís per les espelmes.

«Mare de déu, si no em queda ni sucre ni farina!» Al colmado li van fiar: era clienta antiga.

Quan en Lluís havia bufat les espelmes, va treure el paquet de les sabates. L’havia embolicat en paper bo, pispat del taller de camises, quan no la mirava el senyor Ricard, que ho veia tot, sempre dels sempres. Però va ser més llesta, almenys aquest cop. Era un paper preciós. I tenia una cinta vermella guardada, de no sabia quan. En Lluís va obrir la capsa i va mirar les vambes amb cara de no res.

—Molt maques —va dir desmenjat.

—Saps, mare? —li va xiuxiuejar a la nit, quan ella entrava a veure si dormia—. Les Nike estan bé, no t’enfadis, eh? Però és que tothom, però tothom té el Nintendo...

—El què?

—Una consola de jocs, no saps res de res, tu!

—Una consola?

—El Jaume, l’Enric, el Xavi: tothom. És que és una cosa que és massa. Havia pensat que, si no et fa res, podries anar a la botiga de les Nike i que et tornin els diners. La Nintendo és més cara que les Nike, però a la millor podem pagar-hi una entrada. Sóc l’únic que no la té, la Nintendo!

L’únic de tota la classe!















2. Després de llegir “Nike-air”, d’Isabel-Clara Simó

a. Fes una llista de totes les coses que a la Paca no li agrada que faci el Pep:

	1
	

	2
	

	3
	

	4
	

	5
	



3. El Pep treballa? On?

	



4. Quants personatges apareixen en aquest conte? Ordena’ls de més a menys importants. Digues també qui són o a què es dediquen:

	PERSONATGES
	QUI SÓN? A QUÈ ES DEDIQUEN?

